钦定古今图书集成/明伦汇编/氏族典/第147卷 > 孙抃
## 钦定古今图书集成/明伦汇编/氏族典/第147卷 > 孙抃

按《宋史孙抃传》：“抃字梦得，眉山人。六世祖长孺，喜藏
书，号书楼孙氏，子孙以田为业。至抃始读书属文。中
进士，以大理评事直集贤院，通判绛州。召试学士院，
除太常丞，直集贤院，为开封府推官，判三司开拆司，
同修起居注。以右正言知制诰，迁起居舍人，翰林学
士，兼侍读学士、史馆修撰，累迁尚书吏部郎中。皇祐”
中，以右谏议大夫权御史中丞，且命知审官院。抃辞
以“任言责不当兼事局”，乃止。在台数言事，不为矫激，
尤喜称荐人才。改翰林学士承旨，复兼侍读学士，再
迁礼部侍郎。既而枢密副使程戡罢，命抃参知政事。
抃性笃厚寡言，质略无威仪，居两府，年益耄，无所可
否，又善忘。御史韩缜弹奏之，罢为观文殿学士、同群
牧制置使，复兼侍读学士。英宗即位，进户部侍郎。告
老，以太子少傅就第。卒，赠太子太保，谥文懿。